La Cursa de la Dona se suma al programa del 8 de març de Gandia amb entrenaments i un concurs de relats escolar
05 març 2024

## La Cursa de la Dona se suma al programa del 8 de març de Gandia amb entrenaments i un concurs de relats escolar05 març 2024Última actualització: 05 març 2024

![](../gestion/img/d4204e63f34f3fe0a68a8d9c7181270cb96b3d73e5444126604793a4229d5098.jpg)  
  

La **regidora delegada d'Igualtat, Maribel Codina**, i el **president del Club d'Atletisme Safor Teika, Vicent Boscà**, han comparegut hui en roda de premsa per parlar sobre les activitats que l'organització de la **Cursa de la Dona** ha elaborat amb motiu del **8 de març, Dia Internacional de la Dona**.  
  
La regidora ha recordat que el programa del 8 de març tindrà diverses activitats com, per exemple, l'actuació de l'alumnat dels col·legis de Gandia, 'Respirem en igualtat', que serà a les 11.30 davant del consistori, o el dinar solidari que tindrà lloc a les 14 hores al carrer Tossal. Més tard, a les 16.30 hores es farà una foto al port de Gandia per visibilitzar les dones del barri i, a les 18.30 hores, començarà la tradicional manifestació del 8M, que eixirà del centre de salut de Beniopa.  
  
_"Hem preparat una jornada plena d'activitats i és d'agrair que entitats i clubs s'involucren en el calendari que hem dissenyat des del departament d'igualtat. Aquest any tenim com a lema 'Accelerant la Igualtat', cosa que a Gandia aconseguim impulsant mesures encaminades a l'apoderament de les dones i a combatre a tots aquells que s'atreveixen a negar les desigualtats"_, ha declarat Codina.  
  
Tal com ha recordat Boscà, la cursa tindrà lloc el diumenge 21 d'abril. Tot i això, els **entrenaments gratuïts** començaran aquest **diumenge, 10 de març**, amb una **jornada especial en què, amb motiu del Dia de la Dona, totes les assistents rebran un regal**. Per participar-hi, no caldrà inscriure's, sinó simplement presentar-se al **parc Joan Fuster a les 10 hores**.  
  
A més, el president ha aprofitat per a explicar que el divendres **15 de març, dia de la Plantà**, també hi haurà un **entrenament especial** on les esportistes, que eixiran de la **plaça del Prado a les 10 hores**, podran visitar tots els monuments fallers del Centre Històric. La cita finalitzarà a la plaça Major amb un esmorzar saludable que tindrà lloc a l'Ajuntament.  
  
La resta d'entrenaments, organitzats amb la col·laboració de la clínica biomèdica Ascires, es duran a terme els dies **17, 24 i 31 de març i 7 i 14 d'abril**.  
  
Pel que fa a les escoles, Boscà ha comentat que s'està duent a terme la **segona edició del concurs de relats de la competició**. Aquest s'adreça a tot l'alumnat de cinqué de primària de la comarca i consisteix en redactar un text d'entre 100 i 150 paraules. Amb aquest concurs, l'organització vol visibilitzar la importància de l'esport femení. Per això, el **lliurament de premis tindrà lloc el 8 de març a la plaça Major**, just després de la lectura del manifest programada a les 12 hores.  
  
Els estudiants que queden en **primer, segon i tercer lloc guanyaran, respectivament, 100, 75 i 50 euros que podran gastar en material esportiu**. Per part seua, els set finalistes obtindran una bossa de regal del Club d'Atletisme Safor Teika.